TARYBOS REGLAMENTAS (EB) Nr. 1909/2006
2006 m. gruodžio 18 d.
iš dalies keičiantis Reglamento (EB) Nr. 2042/2000, nustatančio galutinį antidempingo muitą televizijos kamerų sistemų, kurių kilmės šalis Japonija, importui, priedą
EUROPOS SĄJUNGOS TARYBA,
atsižvelgdama į Europos bendrijos steigimo sutartį,
atsižvelgdama į 1995 m. gruodžio 22 d. Tarybos reglamentą (EB) Nr. 384/96 dėl apsaugos nuo importo dempingo kaina iš Europos bendrijos narėmis nesančių valstybių (1) (toliau - pagrindinis reglamentas),
atsižvelgdama į Komisijos pasiūlymą, pateiktą pasitarus su Patariamuoju komitetu,
kadangi:
A. ANKSTESNĖS PROCEDŪROS
(1)
Reglamentu (EB) Nr. 1015/94 (2) Taryba nustatė galutinį antidempingo muitą importuojamoms Japonijos kilmės televizijos kamerų sistemoms (toliau - TKS).
(2)
2000 m. rugsėjo mėn. Reglamentu (EB) Nr. 2042/2000 (3) Taryba patvirtino galutinius antidempingo muitus, nustatytus Reglamentu (EB) Nr. 1015/94 (su vėlesniais pakeitimais), remdamasi pagrindinio reglamento 11 straipsnio 2 dalimi.
(3)
Reglamento (EB) Nr. 2042/2000 1 straipsnio 3 dalies e punkte į antidempingo muito taikymo sritį Taryba aiškiai neįtraukė to reglamento priede (toliau - priedas) išvardytų kamerų sistemų, kurios yra aukščiausios klasės profesionalių kamerų sistemos ir, nors formaliai joms galima taikyti to reglamento 1 straipsnio 2 dalyje pateiktą produkto apibrėžtį, jų negalima laikyti televizijos kamerų sistemomis.
(4)
Komisija 2005 m. rugsėjo 29 d. (4) pranešimu pranešė apie pagal pagrindinio reglamento 11 straipsnio 2 dalį pradedamą Reglamento (EB) Nr. 2042/2000, kuriuo buvo nustatytos galiojančios antidempingo priemonės Japonijos kilmės importuojamoms TKS, peržiūrą.
(5)
Komisija 2006 m. gegužės 18 d. pranešimu paskelbė apie pradedamą antidempingo procedūrą dėl tam tikrų Japonijos kilmės kamerų sistemų importo pagal pagrindinio reglamento 5 straipsnį. Atsižvelgdama į tai, kad pagal šią procedūrą į produkto apibrėžtį yra įtraukti produktai, kuriems pagal Reglamentą (EB) Nr. 2042/2000 yra taikomos priemonės, Komisija 2006 m. gegužės 18 d. pranešimu taip pat pranešė ir apie pradedamą galiojančių priemonių peržiūrą pagal pagrindinio reglamento 11 straipsnio 3 dalį.
B. TYRIMAS DĖL NAUJŲ PROFESIONALIŲ KAMERŲ SISTEMŲ MODELIŲ
1. Procedūra
(6)
Vienas Japonijos eksportuojantis gamintojas Hitachi Denshi (Europa) GmbH (toliau - Hitachi) Komisijai pranešė, kad į Bendrijos rinką jis ketina tiekti naują profesionalių kamerų sistemų modelį ir paprašė Komisijos į Reglamento (EB) Nr. 2042/2000 priedą įtraukti šį naują profesionalių kamerų sistemų modelį bei tokiu būdu netaikyti jam antidempingo muito.
(7)
Apie tai Komisija pranešė Bendrijos pramonės atstovams ir pradėjo tyrimą, siekdama nustatyti, ar aptariamas produktas priklauso antidempingo muitų taikymo sričiai ir ar reikia atitinkamai iš dalies keisti Reglamento (EB) Nr. 2042/2000 rezoliucinę dalį.
2. Tiriamasis modelis
(8)
Pateikus atitinkamą techninę informaciją buvo gautas prašymas nuo muito atleisti šį kamerų sistemų modelį:
Hitachi:
-
Kameros galvutė V-35W.
Šis modelis buvo pateiktas kaip vėlesnis kameros galvutės V-35W, kuri jau yra atleista nuo muito, modelis.
3. Išvados
(9)
Kameros galvutė V-35W atitinka Reglamento (EB) Nr. 2042/2000 1 straipsnio 2 dalies a punkto produkto aprašymą. Tačiau, kaip ir ankstesnį modelį, ją daugiausia naudoja profesionalai, ir ji EB rinkoje neparduodama su atitinkama trišake sistema arba adapteriu.
(10)
Taigi buvo nustatyta, kad šis produktas apibrėžiamas kaip profesionalių kamerų sistema pagal Reglamento (EB) Nr. 2042/2000 1 straipsnio 3 dalies e punktą. Todėl jam neturėtų būti taikomos galiojančios antidempingo priemonės, ir jį reikėtų įtraukti į Tarybos reglamento (EB) Nr. 2042/2000 priedą.
(11)
Pagal nusistovėjusią Bendrijos institucijų praktiką naujam modeliui neturėtų būti taikomas antidempingo muitas nuo tos dienos, kurią Komisijos tarnybos gavo atitinkamą prašymą atleisti nuo muito. Todėl visam šios kameros modelio, įvežto 2006 m. balandžio 11 d. arba vėliau, importui nuo tos datos neturėtų būti taikomas antidempingo muitas:
Hitachi:
-
Kameros galvutė V-35W.
4. Informacija suinteresuotosioms šalims ir išvados
(12)
Komisija pranešė Bendrijos pramonei ir susijusiam TKS eksportuojančiam gamintojui nustatytus faktus ir suteikė jiems galimybę pareikšti savo nuomonę. Nė viena šalis neprieštaravo Komisijai dėl nustatytų faktų.
(13)
Atsižvelgiant į tai, kas išdėstyta pirmiau, siūloma atitinkamai iš dalies pakeisti Reglamento (EB) Nr. 2042/2000 priedą,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 2042/2000 priedas pakeičiamas šio reglamento priedu.
2 straipsnis
1. Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
2. Šis reglamentas taikomas šiam importuojamam modeliui, kurį gamina ir į Bendriją eksportuoja šis eksportuojantis gamintojas:
Hitachi nuo 2006 m. balandžio 11 d.
-
Kameros galvutė V-35W.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2006 m. gruodžio 18 d.